Document ID: 32012D0395

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Ιουλίου 2012
για την αναγνώριση του συστήματος «Red Tractor Farm Assurance Combinable Crops & Sugar Beet Scheme» με σκοπό την απόδειξη της συμμόρφωσης με τα κριτήρια αειφορίας βάσει των οδηγιών 98/70/ΕΚ και 2009/28/ΕΚ του Ευρωπαϊκού Κοινοβουλίου και του Συμβουλίου
(2012/395/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, για την προώθηση της χρήσης ενέργειας από ανανεώσιμες πηγές και την τροποποίηση και μετέπειτα κατάργηση των οδηγιών 2001/77/ΕΚ και 2003/30/ΕΚ (1), και ιδίως το άρθρο 18 παράγραφος 6,
Έχοντας υπόψη την οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ (2), όπως τροποποιήθηκε με την οδηγία 2009/30/ΕΚ (3), και ιδίως το άρθρο 7γ παράγραφος 6,
Ύστερα από διαβουλεύσεις με τη συμβουλευτική επιτροπή που συστάθηκε δυνάμει του άρθρου 25 παράγραφος 2 της οδηγίας 2009/28/ΕΚ,
Εκτιμώντας τα ακόλουθα:
(1)
Οι οδηγίες 98/70/ΕΚ και 2009/28/ΕΚ ορίζουν αμφότερες τα κριτήρια αειφορίας για τα βιοκαύσιμα. Οι διατάξεις των άρθρων 7β, 7γ και του παραρτήματος IV της οδηγίας 98/70/ΕΚ είναι παρόμοιες με τις διατάξεις των άρθρων 17, 18 και του παραρτήματος V της οδηγίας 2009/28/ΕΚ.
(2)
Όταν πρόκειται να ληφθούν υπόψη τα βιοκαύσιμα και τα βιορευστά για τους σκοπούς που αναφέρονται στο άρθρο 17 παράγραφος 1 στοιχεία α), β) και γ) της οδηγίας 2009/28/ΕΚ, τα κράτη μέλη απαιτούν από τους οικονομικούς φορείς να αποδείξουν τη συμμόρφωση των βιοκαυσίμων και των βιορευστών με τα κριτήρια αειφορίας που ορίζονται στο άρθρο 17 παράγραφοι 2 έως 5 της οδηγίας 2009/28/ΕΚ.
(3)
Σύμφωνα με την αιτιολογική σκέψη 76 της οδηγίας 2009/28/ΕΚ πρέπει να αποφεύγεται η επιβολή αδικαιολόγητης επιβάρυνσης στη βιομηχανία και τα εθελοντικά συστήματα μπορούν να συμβάλουν στην επίτευξη αποτελεσματικών λύσεων για την απόδειξη της συμμόρφωσης προς τα εν λόγω κριτήρια αειφορίας.
(4)
Η Επιτροπή μπορεί να αποφασίσει ότι ένα εθελοντικό εθνικό ή διεθνές σύστημα αποδεικνύει ότι ορισμένες αποστολές βιοκαυσίμων συμμορφώνονται με τα κριτήρια αειφορίας που ορίζονται στο άρθρο 17 παράγραφοι 3 έως 5 της οδηγίας 2009/28/ΕΚ ή ότι ένα εθελοντικό εθνικό ή διεθνές σύστημα για τη μέτρηση της μείωσης των εκπομπών αερίων του θερμοκηπίου περιέχει ακριβή δεδομένα για τους σκοπούς του άρθρου 17 παράγραφος 2 της εν λόγω οδηγίας.
(5)
Η Επιτροπή μπορεί να αναγνωρίσει ένα τέτοιο εθελοντικό σύστημα για περίοδο πέντε ετών.
(6)
Όταν ένας οικονομικός φορέας υποβάλλει αποδεικτικά στοιχεία ή δεδομένα σύμφωνα με εθελοντικό σύστημα που έχει αναγνωρισθεί από την Επιτροπή, στον βαθμό που καλύπτεται από την απόφαση αναγνώρισης, το κράτος μέλος δεν απαιτεί από τον προμηθευτή να υποβάλει περαιτέρω αποδείξεις της συμμόρφωσης με τα κριτήρια αειφορίας.
(7)
Το σύστημα «Red Tractor Farm Assurance Combinable Crops & Sugar Beet Scheme» υπεβλήθη στις 4 Απριλίου 2012 στην Επιτροπή μαζί με την αίτηση αναγνώρισης. Το εν λόγω σύστημα καλύπτει τα σιτηρά, τους ελαιούχους σπόρους και τα ζαχαρότευτλα που παράγονται στο Ηνωμένο Βασίλειο μέχρι το πρώτο σημείο παράδοσης των εν λόγω καλλιεργειών. Το αναγνωρισμένο σύστημα θα είναι διαθέσιμο στην πλατφόρμα διαφάνειας που δημιουργήθηκε δυνάμει της οδηγίας 2009/28/ΕΚ. Η Επιτροπή θα λάβει υπόψη ευαίσθητες από εμπορική άποψη πτυχές και ενδέχεται να αποφασίσει τη μερική μόνο δημοσιοποίηση του συστήματος.
(8)
Μετά από αξιολόγηση του συστήματος «Red Tractor Farm Assurance Combinable Crops & Sugar Beet Scheme» διαπιστώθηκε ότι αυτό καλύπτει δεόντως τα κριτήρια αειφορίας του άρθρου 7β παράγραφοι 3, 4 και 5 της οδηγίας 98/70/ΕΚ και του άρθρου 17 παράγραφοι 3, 4 και 5 της οδηγίας 2009/28/ΕΚ, και ότι εφαρμόζει μέχρι το πρώτο σημείο παράδοσης των εν λόγω καλλιεργειών μια μεθοδολογία ισοζυγίου μάζας σύμφωνα με τις απαιτήσεις του άρθρου 7γ παράγραφος 1 της οδηγίας 98/70/ΕΚ και του άρθρου 18 παράγραφος 1 της οδηγίας 2009/28/ΕΚ. Το σύστημα δεν καλύπτει το άρθρο 7β παράγραφος 2 της οδηγίας 98/70/ΕΚ και το άρθρο 17 παράγραφος 2 της οδηγίας 2009/28/ΕΚ, αλλά παρέχει ακριβή δεδομένα για δύο στοιχεία που είναι απαραίτητα για τους σκοπούς του άρθρου 7β παράγραφος 2 της οδηγίας 98/70/ΕΚ και του άρθρου 17 παράγραφος 2 της οδηγίας 2009/28/ΕΚ, ιδίως τη γεωγραφική περιοχή από την οποία προέρχονται οι καλλιέργειες και τις ετήσιες εκπομπές που οφείλονται σε μεταβολές του αποθέματος άνθρακα λόγω αλλαγής της χρήσης γης. Ένα μικρό ποσοστό των μελών του συστήματος δεν πληρούν τα κριτήρια αειφορίας για μέρος των εκτάσεών τους. Το σύστημα παρουσιάζει στην οικεία διαδικτυακή βάση ελέγχου δεδομένων την κατάσταση της πλήρους ή της μερικής συμμόρφωσης των εκτάσεων των μελών του και βεβαιώνει τη συμμόρφωση των αποστολών, που συγκομίζονται με θεριζοαλωνιστική μηχανή, με τα κριτήρια αειφορίας στο διαβατήριο καλλιεργειών, το οποίο αναφέρεται επίσης ως δήλωση μετά τη συγκομιδή.
(9)
Μετά την αξιολόγηση του συστήματος «Red Tractor Farm Assurance Combinable Crops & Sugar Beet Scheme» διαπιστώθηκε ότι αυτό πληροί τα κατάλληλα πρότυπα αξιοπιστίας, διαφάνειας και ανεξάρτητου ελέγχου.
(10)
Τυχόν πρόσθετα στοιχεία αειφορίας που καλύπτονται από το σύστημα «Red Tractor Farm Assurance Combinable Crops & Sugar Beet Scheme» δεν αποτελούν αντικείμενο της παρούσας απόφασης. Τα εν λόγω πρόσθετα κριτήρια αειφορίας δεν είναι υποχρεωτικά για την απόδειξη της συμμόρφωσης με τις απαιτήσεις αειφορίας που προβλέπονται στις οδηγίες 98/70/ΕΚ και 2009/28/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το εθελοντικό σύστημα «Red Tractor Farm Assurance Combinable Crops & Sugar Beet Scheme» για το οποίο υπεβλήθη αίτηση αναγνώρισης στην Επιτροπή, στις 4 Απριλίου 2012, αποδεικνύει ότι οι αποστολές σιτηρών, ελαιούχων σπόρων και ζαχαροτεύτλων που συγκομίζονται με θεριζοαλωνιστική μηχανή συμμορφώνονται μέσω του διαβατηρίου καλλιεργειών με τα κριτήρια αειφορίας, όπως αυτά ορίζονται στο άρθρο 17 παράγραφος 3, στο άρθρο 17 παράγραφος 4 και στο άρθρο 17 παράγραφος 5 της οδηγίας 2009/28/ΕΚ και στο άρθρο 7β παράγραφοι 3, 4 και 5 της οδηγίας 98/70/ΕΚ. Το σύστημα περιλαμβάνει επίσης ακριβή δεδομένα για τους σκοπούς του άρθρου 17 παράγραφος 2 της οδηγίας 2009/28/ΕΚ και του άρθρου 7β παράγραφος 2 της οδηγίας 98/70/ΕΚ στον βαθμό που αφορούν ετήσιες εκπομπές οφειλόμενες σε μεταβολές του αποθέματος άνθρακα λόγω αλλαγής της χρήσης γης (e l ) οι οποίες αναφέρονται στο παράρτημα IV μέρος Γ σημείο 1 της οδηγίας 98/70/ΕΚ και στο παράρτημα V μέρος Γ σημείο 1 της οδηγίας 2009/28/ΕΚ, τις οποίες αποδεικνύει ότι έχουν μηδενική τιμή καθώς και για τη γεωγραφική περιοχή που αναφέρεται στο παράρτημα IV μέρος Γ σημείο 6 της οδηγίας 98/70/ΕΚ και στο παράρτημα V μέρος Γ σημείο 6 της οδηγίας 2009/28/ΕΚ.
Το εθελοντικό σύστημα «Red Tractor Farm Assurance Combinable Crops & Sugar Beet Scheme» μπορεί να χρησιμοποιείται μέχρι το πρώτο σημείο παράδοσης για τις σχετικές αποστολές με σκοπό την απόδειξη της συμμόρφωσης με το άρθρο 7γ παράγραφος 1 της οδηγίας 98/70/ΕΚ και το άρθρο 18 παράγραφος 1 της οδηγίας 2009/28/ΕΚ.
Άρθρο 2
Η απόφαση ισχύει για περίοδο πέντε ετών από την έναρξη ισχύος της. Εάν το σύστημα, μετά την έκδοση της παρούσας απόφασης, υποστεί τροποποιήσεις στο περιεχόμενό του με τρόπο που μπορεί να επηρεάσει τη βάση της παρούσας απόφασης, οι εν λόγω τροποποιήσεις κοινοποιούνται αμελλητί στην Επιτροπή. Η Επιτροπή αξιολογεί τις κοινοποιηθείσες τροποποιήσεις με σκοπό να διαπιστώσει κατά πόσο το σύστημα εξακολουθεί να καλύπτει δεόντως τα κριτήρια αειφορίας για τα οποία έχει αναγνωρισθεί.
Εφόσον αποδειχθεί πλήρως ότι το σύστημα δεν έχει εφαρμόσει στοιχεία που θεωρούνται καθοριστικά βάσει της παρούσας απόφασης και έχει σημειωθεί σοβαρή και δομική παραβίαση των εν λόγω στοιχείων, η Επιτροπή μπορεί να καταργήσει την παρούσα απόφαση.
Άρθρο 3
Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 16 Ιουλίου 2012.

Labels: 7
14
20